Tisztelt Fábián Gusztáv Polgármester Úr, Tisztelt Közgyűlés!

Előzetes szóbeli és email útján történt beszélgetésünkre hivatkozva tisztelettel kérem a Polgármester Urat és a Közgyűlést, hogy 2015. június 19-21-ig szíveskedjenek hozzájárulni a Salföldi Dalföld nevű összművészeti hétvége megrendezéséhez, valamint a következő helyszínek rendelkezésére bocsátásához: Faluház, Templom. Természetesen előbbiért a szokásos bérleti díjat a szervező Bíró-Gombos Alapítvány kész kifizetni. A csatolt programból kiderül, hogy milyen időpontokban szeretnénk igénybe venni a helyszíneket. Meggyőződésünk, hogy a Salföldi Dalföld emeli Salföld régióban elfoglalt amúgy is magas nimbuszát, és hozzájárulhat ahhoz, hogy Salföld tovább erősítse országos szinten is jelentős kulturális szerepét. Bízunk benne, hogy ezen szerep hozzá tud járulni a régió önbecsülésének további erősödéséhez, aminek hozadékai jóval túlmutatnak a rendezvényen.

Tisztelettel kérjük a Polgármester Urat és a Közgyűlést, hogy a Salföldi Dalföld összművészeti hétvégét támogatni szíveskedjenek. Az együttműködés további lehetséges formáiról készséggel tájékoztatjuk akár személyesen, akár levelezés útján a Polgármester Urat és a Közgyűlést.

Bíró-Gombos Alapítvány nevében tisztelettel:

Budapest, 2015. április 20.

Rosonczy-Kovács Mihály

művészeti vezető